Efter Benny Engelbrechts udnævnelse til skatteminister har en række udvalgs- og ordførerposter skiftet hænder i den socialdemokratiske folketingsgruppe. Det betyder, at to nordjyder har fået nye udvalgsposter. 31-årige Ane Halsboe-Jørgensen får fremover plads i Folketingets Finansudvalg, mens 62-årige Orla Hav bliver medlem af Udenrigspolitisk Nævn. I forvejen er Ane Halsboe-Jørgensen næstformand for OSCE's Parlamentariske Forsamling, mens hun er medlem af beskæftigelsesudvalget, Børne- og Undervisningsudvalget, Skatteudvalget, Udenrigsudvalget og Udvalget til Valgs Prøvelse. Hun er samtidig Social dumpingordfører og Ungdomsuddannelsesordfører. Orla Hav besidder også en lang række poster. Han er blandt andet formand for Børne- og Undervisningsudvalget og medlem af By- og Boligudvalget, Udvalget for Fødevarer, Landbrug og Fiskeri, Kirkeudvalget, Socialudvalget Sundheds- og forebyggelsesudvalget og Transportudvalget. Desuden er han Dyrevelfærdsordfører, Fiskeriordfører og Landbrugs- og Fødevareordfører.

Referat:
To nordjyske folketingspolitikere får nye poster efter den seneste rokade i folketingsgruppen.